༈ཨོཾ་སྭསྟི།  ཚེ་དང་ཡེ་ཤེས་མཆོག་སྩོལ་ལོངས་སྤྱོད་རྫོགས།  ། ཡིད་བཞིན་འཁོར་ལོ་རྣམ་པར་རྒྱལ་མ་སོགས།  ། ཀུན་གྱིས་བྱིན་རླབས་ནུས་མཐུའི་ཆར་ཕབ་ནས།  ། འཆི་མེད་ཚེ་ཡི་དངོས་གྲུབ་སྩལ་དུ་གསོལ།  ། མཁས་མང་དགེ་འདུན་དབུས་ན་མངོན་བརྗིད་པའི།  ། འཇིགས་མེད་དཔལ་གྱིས་ཕྱུག་པའི་དམ་པ་གང་།  ། མི་འགྱུར་རྡོ་རྗེ་ལྟ་བུའི་རང་བཞིན་དུ།  ། བརྟན་ཅིང་འཕྲིན་ལས་འཇུག་པ་རབ་ཡངས་ཤོག། ཕྱག་དྲུག་མགོན་པོ་ཆོས་ཀྱི་རྒྱལ་པོ་སོགས།  ། བསྟེན་ཅིང་བསྒྲུབ་པའི་ཆོས་བསྲུང་རྒྱ་མཚོ་ཡིས།  ། མི་མཐུན་བདུད་སྡེའི་དཔུང་རྣམས་རབ་བཅོམས་ཏེ།  ། འཕྲིན་ལས་བཀྲ་ཤིས་རྒྱ་མཚོ་ཕྱོགས་བརྒྱར་སྤེལ།  ། ཞེས་སེར་སྟོད་བླ་མ་གསེར་སྡིངས་མཁན་པོ་ཡོངས་ཀྱི་དགེ་བའི་བཤེས་གཉེན་ཆེན་པོ་དགེ་འདུན་འཇིགས་མེད་ཀྱི་རིང་འཚོའི་སྨོན་ཚིག་འདི་ནི་དེའི་སློབ་མ་རབ་འབྱམས་པ་རིན་ལེགས་པ་སོགས་ནས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །